钦定古今图书集成/明伦汇编/官常典/第785卷 > 栾崇吉
## 钦定古今图书集成/明伦汇编/官常典/第785卷 > 栾崇吉

按《宋史》本传：“崇吉，字世昌，开封封丘人。少为吏部令
史。上书言事，调补临淄主簿。会令坐赃贬，即命崇吉
代之。复以书判优等，改舒州团练判官。未行，留为中
书刑房堂后官，改太子右赞善大夫，出掌扬州榷务。
未几，迁殿中丞，复为堂后官，兼提点五房公事。崇吉
明习文法，清白勤事。至道初，擢度支员外郎、度支副”
使。时以堂后官著作佐郎杨文质为秘书丞、提点五
房事。上召见谓曰：“汝见擢用栾崇吉否？当自勗励。”崇
吉俄加祠部郎中，真宗时，累擢为江南转运使，代还，
判刑部兼鼓司、登闻院。后迁司农少卿、知洪州。有司
岁敛民财造舟，崇吉至，奏罢之。以疾徙濠州，迁卫尉
少卿，以将作监致仕，卒。子二人：源，虞部员外郎；沂，殿
中丞。